KOM ONS SKRYF KINDERSTORIES (DEEL 1) – saamgestel Marietjie Wentzel | Die Skryfbesigheid
KOM ONS SKRYF KINDERSTORIES (DEEL 1) – saamgestel Marietjie Wentzel
Die Skryfbesigheid ♦ Augustus 24, 2014 ♦ 3 Kommentaar
Baie voornemende skrywers dink dit is makliker om met die skryf van kinderstories te begin en dan “op te gradeer” na kortverhale en later moontlik ’n roman of twee. Inteendeel, dis baie moeiliker om kinderstories te skryf.
“Een van die voor die hand liggendste feite oor grootmense, is dat hulle al vergeet het hoe dit is om ’n kind te wees,” het Randall Jarrell dit gestel.
• Bababoeke (0-3 jaar): Dit is gewoonlik duursame kartonboekies of interaktiewe boeke met skwiekers (squeakers), legkaarte, vat-en-voel-insetsels of opblaas-badboekies. Omdat dit baie duur is om te publiseer, word oorsese boeke meestal vertaal en in koproduksie met groot oorsese uitgewerye uitgegee. Bekende voorbeelde: Waar’s Otto? (Eric Hill), Die ruspe wat so honger was (Eric Carle) en die Vat en Voel-reeks (LAPA Uitgewers/Dorling Kindersley).
• Prenteboeke (3-7 jaar): ’n Standaardformaat-prenteboek beslaan 32 bladsye. Die teks is min en eenvoudig. Die volkleurillustrasies is net so belangrik soos die teks. Dit help gewoonlik om die storie te vertel vir die lesertjies wat nog nie kan lees nie of vertel soms ook ’n eie storie. Bekende voorbeelde: Die prinses van die Afrikavlaktes (Alana Bailey en Emily Bornoff), Die goorgomgaai (Julia Donaldson en Axel Scheffler), die Jamela-reeks (Niki Daly) en Babalela (Martie Preller en Andries en Erica Maritz).
• Beginnerleesboeke (7- 9 jaar): Stories vir hierdie groep is gewoonlik ingestel op prettige, opwindende en humoristiese storielyne. Die teks is kort en eenvoudig en word deur volop illustrasies aangevul. Bekende voorbeelde: The Cat in the Hat (Dr. Seuss), die Ouma Hester-reeks (Janie Oosthuysen), die Slym-reeks (Fanie Viljoen) en die Jamie en Sebastian-reeks (Martie Preller, Martie Kruger en Vian Oelofsen).
• Intermediêre lesers (9-12 jaar): By hulle is humor, grilstories en avontuurverhale gewild. Boeke het meestal swart-wit-illustrasies of soms geen illustrasies nie. Pippie Langkous (Astrid Lindgren), Die Diary of a Wimpy Kid-reeks (Jeff Kinney) en die Rillers-reeks (Francois Bloemhof), Droomoog Diepgrawer (Leon de Villiers) en die Speurhond Willem-reeks (Elizabeth Wasserman).
Die heel belangrikste wenk vir enige skrywer van enige genre is lees, lees en nog lees. En dit geld veral vir kinderboekskrywers, net sodat hulle kan weet hoe kinders dink en wat nou die gewilde neiging in die mark is. ’n Voornemende skrywer wat nie lees nie, is net so voorbereid soos ’n voornemende Comrades-atleet wat nie van draf hou nie!
Spring weg deur soveel moontlik boeke vir die betrokke ouderdomsgroep te lees. Die Suid-Afrikaanse kinderboekmark verskil baie van die Britse of Amerikaanse mark, daarom is dit belangrik om te kyk na wat tans in die plaaslike mark gepubliseer word. LEES bly die trefsekerste manier om ’n aanvoeling te kweek vir die vereistes van die teikenmark vir wie jy wil skryf.
Picasso het gesê dat hy sy lewe lank daarna gesoek net om weer soos ’n kind te teken, met daardie natuurlike balans wat ons verloor wanneer ons ouer word. Einstein het weer gesê dat verbeelding belangriker is as kennis! Wie se boeke is kleurryk en propvol verbeeldingsvlugte? Ons moet weer dink oor kinders en kinderboeke en die rykdom wat hulle ons bied. Ons moet eerder na hulle kyk en vat wat hulle gee. Hulle is propvol wonderlike gawes vir ons, waaronder eerlikheid en idees – as ons hulle ruimte gee om eerlik te wees!
Ons moet weer onbevooroordeeld kyk na kinders, kinderstories en kinderboeke.
Die Afrikaanse Skryfgids, saamgestel deur Riana Scheepers en Leti Kleyn, Penguin Boeke Suid-Afrika. 2012
Eendag was daar ’n storie, Martie Preller, Tafelberg Uitgewers, Kaapstad. 2003
Write from the beginning: All you need to know about writing the short story, Eileen Molver, Marie Thorpe & Janet Nicholson
Posted in: Algemeen ♦ Kinderboeke ♦ Lees ♦ Publikasie ♦ Skryfskool ♦ Skryfwenke ♦ Uitgewers ♦ Werkswinkels
Tagged: atmosfeer,beelde,Humor,jeugverhale,karakterisering,Karakters,kinders,kreatiewe skryfkuns,kreatiewe vryheid,lees,ruimte,Skryf,skryf kinderboeke,terugvoer oor skryfwerk,titels,tyd,wat moet my kinders lees
← KORTVERHAAL-SKRYFKURSUS IN GAUTENG: 2014
KOM ONS SKRYF KINDERSTORIES (DEEL 2) – saamgestel deur Marietjie Wentzel →
Augustus 24, 2014 – 2:24 nm
Dankie , baie interesant.
Augustus 27, 2014 – 12:21 nm
Baie dankie vir die wenke, ek hou dop vir die volgende les.